khistorydata/jeongjo-sjw-relations huggingface dataset:
정조 6년 · 강
命未下直閫帥。幷明日辭朝。
정조 6년 · 목
領議政徐命善啓請也。
정조 6년 · 강
命漢江別將。以武藝出身遷轉。
정조 6년 · 목
訓鍊大將具善復啓言。武藝出身三十名。分番宿衛於明政殿西月廊。不可無懲勸之道。漢江別將。以武藝出身。備三望受點。請以爲遷轉之地。從之。
정조 6년 · 강
遞承旨柳誼。以李在學代之。
정조 6년 · 목
敎曰。內試射。元無標信啓請之例。而矇然啓請。當該承旨遞差。
정조 6년 · 강
以徐有防爲開城留守。備薦也。
정조 6년 · 목
敎曰。職事相妨。大司成金憙許遞。陞試尙多未試。今日政。以在京無故人差出。
정조 6년 · 강
有政。吏曹參議趙鼎鎭。兵曹判書徐有隣進。
정조 6년 · 목
以政官牌招啓辭。敎曰。判堂聞有實★(虫+羔) 。都政前給由。參議只推。牌招開政。○以沈頤之爲大司憲。尹㬦宋銓爲掌令。徐配修許晊爲持平。李時秀爲大司成。趙時俊任希敎爲副摠管。○敎曰。旣有當日署經之命。而新除兩司。皆是差祭之人。將不得出牌云。竝許遞。以在京無故人差出。待下批。仍卽牌招。卽爲署經。下直守令。明日輪對時。同爲入侍。○再政。以李在協爲大司憲。安鼎大尹長烈爲掌令。申禹相李百亨爲持平。
정조 6년 · 강
汰去事變假注書李翼晋。汰拿活人別提金元甲。
정조 6년 · 목
敎曰。吏曹參議牌去來。勿爲呼望。而罷職傳旨。經先捧入。當該注書汰去。○政院啓言。今日 社稷奉審時奉俎官活人別提金元甲。不爲來待。所當重勘。而本院請推外無他罰。何以爲之。敎以。先汰後拿。
정조 6년 · 목
敎曰。觀此北伯啓本。未至配所罪人中。會寧車允河。慶源金光任。吉州李斗樞。端川李知太。利城白同。會寧黃河潤。慶興劉宗宅。慶源金光周。竝放送。減等罪人明川姜雄伊。利城金龍大。同罪旣已蒙放。一體放送。
정조 6년 · 강
召見輪對官下直閫帥守令及宗簿提調李命植于誠正閣。
정조 6년 · 목
辭陛也。○請對也。○敎曰。輪對官入侍。下直閫帥守令宗簿提調同爲入侍。○予曰。宗簿提調病狀何如。命植曰。尙未快瘳矣。仍奏曰。癸酉 聖上元孫定號後載於 譜略事。當憑依此例。以嗣 王元子書錄。而自下不敢擅便矣。予曰。依癸酉年例爲之。命植曰。元子諱字。亦當入錄。而癸酉例則不書諱字矣。予曰。依癸酉年例爲之。命植曰。今番跋文。何以爲之乎。予曰。爲之可也。命植曰。 璿源譜略進上件。以幾件印進乎。予曰。以十五件爲之。皆以黃衣。一件紬衣可也。命植曰。元子宮進獻。何以爲之乎。予曰。一件爲之可也。
정조 6년 · 강
命 璿源譜略。以全帙印進。
정조 6년 · 목
宗簿提調李命植啓言。 璿源譜略進上件。當以全帙印出乎。敎以。內出外。未滿十五件數。全帙印進。
정조 6년 · 강
命 璿源譜略。昭容爵號姓氏。以小註添錄。國朝御牒。亦一體入錄。
정조 6년 · 목
因宗簿提調李命植啓請。從之。
정조 6년 · 강
抄啓文臣與宣傳官。施賞有差。
정조 6년 · 목
敎曰。今壬寅抄啓文臣課試都計劃。校理洪仁浩二十七分居首。陞品屬耳。特賜熟馬一匹。之次以下。依備忘記施賞。課講都計劃。直閣金載瓚七十二分半居首。陞品屬耳。特賜熟馬一匹。之次以下。依備忘記施賞。親試都計劃。副司果鄭東浚三十四分居首。陞品屬耳。特賜熟馬一匹。之次以下。依備忘記施賞。又敎曰。今壬寅宣傳官講陣都計劃。李禹道七十七分居首。陞六。之次以下。依付標施賞。又敎曰。今施拔例之典。特軫無前之規者。非但終歲勤勞且多。新榜出身額員將少。賞典是加。爾等其知之。又敎曰。檢書官頒賞。使閣吏扶出。
정조 6년 · 강
開城留守徐有防疏辭新除居留之任。賜例批。
정조 6년 · 강
大司成李時秀疏辭新除泮長之任。賜例批。
정조 6년 · 목
敎曰。事役相妨。宗簿提調李命植兼帶判義禁許遞。又敎曰。判義禁許遞之代。政官牌招開政。
정조 6년 · 강
命洪州牧使。今日政。各別擇差。
정조 6년 · 목
以尹承烈爲大司諫。宋銓爲掌令。韓光會爲判義禁。鄭好仁爲知義禁。李謙煥爲洪州牧使。
정조 6년 · 강
命今年所納分養馬有頉各營邑施罰。幷蕩滌。
정조 6년 · 목
因司僕寺草記。敎以。蕩滌。
정조 6년 · 강
命活人別提金元甲。捧供以聞。
정조 6년 · 목
因金吾拿囚草記。敎以。捧供以聞。
정조 6년 · 강
命同敦寧李瀁。校正堂上啓下。與宗簿提調。使之來待。
정조 6년 · 목
敎曰。今番譜略校正。事體自別。印進件數。亦甚夥然。御牒篇及系譜卷。亦多有釐正者。年老宗班。有難照檢。同敦寧李瀁。校正堂上。一體啓下。與宗簿提調。使之來待。
정조 6년 · 강
命譜略跋文。斯速撰進。加印件。待粧䌙直送內閣。
정조 6년 · 목
敎曰。譜略跋文。旣命依例撰進。而進獻日字。以歲前擇入云。斯速撰進之意。自政院申飭。序文當親撰。往復內閣。待編校卽爲刊印事。分付宗簿寺。進獻外加印件。待粧䌙直送內閣。以爲頒賜之地事。一體分付。 奉謨堂所奉譜略一件外。幷爲移奉本寺改張。移奉時儀節。一依定式施行事。本閣本寺和悉。又敎曰。 八高祖圖 列聖王妃世譜。一番以謄本御覽還下之後。無奉安之事。事近疏忽。今番譜略印進時。 八高祖圖世譜。精寫一册。同爲奉安于 奉謨堂事。本閣本寺知悉。
정조 6년 · 강
召見宗簿提調李命植。校正堂上李瀁于誠正閣。
정조 6년 · 목
予曰。 璿源譜略及敦寧譜牒。限幾代乎。命植曰。敦寧則 大王九寸親。 璿譜則宗班盡後一代矣。予曰。敦寧何時收單乎。瀁曰。式年正月收單矣。予曰。 景慕宮子孫錄中。或有未及定名者。當書子字女字。族譜例亦如是矣。且寶鑑事。當書於御牒矣。命植曰。十九 朝御牒。當逐張添書矣。予曰。凡例中亦以此意添入。予閱譜略首卷曰以上三十六張。幾盡改矣。命植曰。別編 慶壽宮當添錄乎。予曰。依爲之。 景慕宮子孫中其後所生者。亦爲添書可也。予曰。 八高祖圖。使之正書以入矣。知之乎。一件內入可也。命植曰。十五件內。未知內出爲幾件乎。予曰。八件矣。予曰。敦府譜牒爲幾件乎。瀁曰。帙數甚多。未能詳知。予曰。問知後報於政院。府上件奉來政院可也。予問瀁曰。資級居何。瀁曰。嘉義矣。
정조 6년 · 강
命 璿源譜略中。王元子誕生堂名及年月日時書入。史庫奉安件。以全帙爲之。
정조 6년 · 목
宗簿提調李命植啓言。王元子誕生堂名及年月日時。移文於禮曹。則姑無文蹟可據爲答矣。敎以。誕生堂號。以昌德宮讌華堂書之。年月日時。則以壬寅九月初七日寅時書之可也。又啓言。 璿源譜略五處史庫奉安件。亦以全帙印出乎。或改張乎。敎以。今番則事面自別。以全帙爲之可也。
정조 6년 · 강
召見賑恤堂上鄭民始于誠正閣。
정조 6년 · 목
予曰。各部發賣。幾何分給乎。民始曰。西部已爲畢給。南部自明日始給矣。予曰。追後願代之民。何以爲之乎。民始曰。當初不願之民。今聞米精斗厚。皆欲願付。而本廳有難取捨。專委京兆矣。予曰。鞫囚尙未究問。人心易致玩愒矣。民始曰。逆如德相。而移囚馬房。不卽嚴覈。王綱太寬矣。予曰。德相待其病差。還囚南間事分付。予曰。時敏堂行閣。從近改達好矣。民始曰。開春營達宜矣。
정조 6년 · 강
命明日大臣及刑曹三堂上入侍。
정조 6년 · 목
敎曰。明日大臣及刑曹三堂上。持京獄審理文書入侍。未及審理文案。追後持入。
정조 6년 · 강
命開城留守。未下直守令。一兩日內辭朝。
정조 6년 · 목
敎曰。開城留守。一兩日內辭朝。未下直守令。亦令一兩日內辭朝。
정조 6년 · 강
命都政擇日。使之明朝擇入。
정조 6년 · 목
敎曰。都政何無擇日啓辭乎。使之明朝擇入。開坼坐起。亦令明再明間爲之事分付。
정조 6년 · 강
修撰李度謙疏陳母病乞遞。批許救護。
정조 6년 · 강
命犯夜人依更數治罪放送。
정조 6년 · 목
因義禁府犯夜人林秀恒拿囚草記。敎以。依更數治罪放送。近來拿囚人。先卽草記。待下敎捧供。卽藏刑時權宜之例。此後勿爲草記。直爲依例捧供。
정조 6년 · 목
因義禁府時囚金載謙發配承傳。未及啓下。不得放送事草記。敎以。渠旣捕納。可謂有功無罪。至於常時不能檢飭之罪。其前都事所當勘罪。亦不必一一摘發。金載謙定配分揀。奪告身放送。又因活人別提金元甲議處草記。敎以。事勢似然。懲勵之政。施之如渠殘武。不足爲戢他。汰去分揀。付過放送。
정조 6년 · 강
命平壤府罪人盧尙澤。特爲減死定配。
정조 6년 · 목
因刑曹草記。敎以。道伯査啓。卿等覆辭。皆曰可宥。予豈有別見。平壤府囚推罪人盧尙澤。特爲減死定配。
정조 6년 · 강
景慕宮。命明日展拜。
정조 6년 · 목
敎曰。明日由月覲門展拜。該房知悉。
정조 6년 · 강
召見大臣刑曹三堂上于誠正閣。領議政徐命善。左議政李福源。右議政金熤。刑曹判書嚴璹。參判李崇祜。參議金憙。
정조 6년 · 목
予曰。注書出去。刑曹諸獄囚草文案持入可也。予曰。大臣皆已見之否。命善曰。已見之。而其中可以傅生者五六度。刑曹堂上已爲審理矣。予曰。僞造罪人。何以處之耶。熤曰。此輩一生。以此爲業。如或傅生。則後復如是。民不畏法矣。承旨沈豊之讀奏私奴允老味殺獄文案。予曰。誰之奴也。璹曰。鄭述祚之奴也。予曰。允老味年幾何。姑不受一次刑乎。璹曰。二十五歲。而近因藏刑姑未刑訊矣。予曰。此罪人文案。別無難處矣。命善曰。然矣。承旨李在學讀奏吳贊周殺獄文案。予曰。律官中了了者一人率入。予曰。威逼人死者。何以照律。律官金就夏曰。威逼人致死者。杖一百追徵埋葬銀一十兩矣。予曰。何如者。謂之威逼人死也。就夏曰。威逼者。是以勢以威。逼令人死者也。予曰。此事問之律官。則非威逼人死也。卿等之意何如。命善曰。果非成獄之事也。福源曰。成獄則甚矜憐矣。熤曰。軍門軍士稍有勢力。豈有見逼於賣酒女。致死之理乎。予曰。僉意如此。無容更議也。讀奏孫太江殺獄文案。予曰。此非匪爾牛角。何壞我墻之比。太江何嘗有意於傷陰春得耶。此事何至今不決乎。甚可矜也。命善曰。此事素稱可笑獄事矣。予曰。太江大抵頑甚矣。前旣揮鎌傷人之單袴。猶不之懲。又復揮刃者。其手勢不好。雖非故犯。其可再乎。卿等之意如何。命善等曰。此非償命之事也。予熤曰。孫太江白晝揮刃之狀。不可無罪矣。予曰。刑堂之意如何。璹曰。此所謂過失殺人也。過失殺人。有贖給死者之例矣。予曰。過失猶屬用意也。此則是無意於春得。而春得偶被其刃。可謂彼此不幸者也。崇祜曰。徵贖又嚴刑。然後可以懲罪矣。讀奏梁廷國殺獄文案。予曰。金壽長落水之時。廷國豈不知之乎。璹曰。渠招中謂坐篷窓。不能卽知云矣。予曰。此實疑獄。而謂之疑獄。輕先傅生。則冤死者尤極矜惻矣。但壽長落在他處。則可疑廷國之推殺。而今落在渠之小船處矣。事極怪異矣。命善曰。此獄終是可疑者矣。予曰。壽長赤脚入船之意。蓋欲與廷國相爭。而廷國之招。謂之從容相語。豈有從容相語之理乎。璹曰。無冤錄。有落水死者檢驗之法。自落水者。握手甚固云。而壽長屍體則握固云矣。予曰。卿等之意如何。福源曰。此事終是疑案。更加嚴覈。似好矣。熤曰。梁廷國必無殺壽長之心。左相更査之說。似好矣。予敎璹等曰。雖爲更査。今當歲末。切勿株連多人。以致騷擾也。讀奏李春成殺妻文案。璹曰。此獄傷處則分明。而有疑端可以傅生者。卽春成出他還家後致斃也。予曰。夫妻雖或反目。豈至戕殺之境。關係倫常。不可遽然酌處矣。崇祜曰。比之他人相殺。則似有減等矣。予曰。此文案。三相退去後。各以所見議啓。而至右相所後。直送政院可也。此外無他疑獄耶。璹曰。無可更議。而有梁季乭高應世事。可以起疑者也。予曰。此則以啓目書入。而同推文案。結辭以入則當判付。使卿等論稟矣。予曰。今日審理五人。皆得傅生矣。命善曰。其中雖有更査之事。而大體則皆得生道矣。予曰。義州事駿然矣。使本院請罪矣。卿果知之乎。命善曰。姑未聞下敎。而藿香則方欲退送矣。予曰。不必退送。此後使之擇求以封。府尹則自本院草記請罪可也。璹曰。臣於譜略事。雖非職掌。竊有淺見矣。 列聖世譜中 眞宗大王嗣主上殿下下。以 惠慶宮誕生爲小註。事極未安。今若依 明宗大王嗣 宣祖大王前例。去其小註。以大註書 思悼莊獻世子第二男惠慶宮誕生壬申某月日誕降子某宮。則事面正當矣。予曰。予於平日。未嘗詳見譜略。昨日偶爾披閱。心甚疑怪。將欲下敎。所奏果善矣。璹曰。 眞宗大王徽號中孝章二字。卽是 昇遐後 先朝所賜之諡。今譜略中合錄於 追崇時所上徽號。此亦誤矣。 德宗大王以東宮 昇遐。諡曰㦤敬。故書於 追崇之前。今亦依此例釐正宜矣。予曰。所奏亦當矣。璹曰。 成宗大王承 睿宗大王踐阼。故於 睿廟稱皇考孝子嗣王臣。後雖追崇 德宗。而 廟祝稱皇伯考侄國王。則父子大統。專屬 睿廟。而譜略中。書 德宗嗣 成宗。於 睿宗下。不書 成宗。而只錄仁城齊安兩大君。不免錯誤矣。大臣適入侍。下詢處之似好矣。予曰。以擧條書出可也。璹曰。若爲擧條。則莫重之事。文字下語多難便矣。命善曰。刑判之言。誠然矣。只使注書錄筵話一通。傳示宗簿提調。使之請對稟定好矣。予曰。大抵譜略之例。多有可改者。雖以册名言之。所可詳者。不可謂之略也。且每一修整。必有跋文。跋文之數。將過一卷。此後則以小字書印好矣。命善曰。聖敎誠然矣。予曰。舊譜例太略矣。若以 璿派子孫。勿限代數幷錄。則始可爲譜體矣。璹曰。此事恐難諧也。子孫收單之際。亦必有弊端矣。予曰。義州府尹事。誠極駭然。御供藥材。何等重大。而今以劣品藿香。敢爲封進。寧有如許道理乎。
정조 6년 · 강
命常溪君名字改之之意。分付宗簿寺。
정조 6년 · 목
右議政金熤啓言。 璿源譜略。今方修正矣。常溪君君號旣改。名字亦令改之之意。請分付宗簿寺。從之。
정조 6년 · 강
命判書嚴璹特賜大鹿皮一令。
정조 6년 · 목
敎曰。國朝典章。稔知該洽。因譜略事筵奏。極其嘉尙。判書嚴璹特賜大鹿皮一令。又敎曰。使戶曹持入鹿皮。使之閤門親授。
정조 6년 · 강
遞承旨朴天衡[行:I-PERSON]。以金宇鎭代之。
정조 6년 · 목
因天行不爲仕進。敎以。許遞。前望單子入之。
정조 6년 · 강
命義州府尹申大升拿處。
정조 6년 · 목
內醫院啓言。御藥所用藿香。以極擇貿來事。關飭義州府矣。今此封進藿香。反不如本院年例貿納之品。當該封進府尹。請罷職。允之。○敎曰近來此等事。如廚院之臘肉。藥院之貢參。每每闊略。蓋慮有民弊也。至於此事則不然。關係紀綱。且御藥所用。事體何等重大乎。該府尹不可罷職而止。拿問處之。
정조 6년 · 강
命武藝出身廳節目。待畢印送于內閣。
정조 6년 · 목
因訓局武藝出身廳節目書入草記。敎以。二件訓將繕寫。揭板於本局本廳。而十件印出。紙衣作貼入啓。都提調大將。當各頒一件。安寶次。待畢印。送于內閣。
정조 6년 · 강
放靈巖郡定配罪人校奴致玄。
정조 6년 · 목
因刑曹仍配草記。敎以放送。
정조 6년 · 강
詣 景慕宮。行展拜。
정조 6년 · 목
具翼善冠袞龍袍。乘輿由建陽門。出月覲門。詣降輿所。降輿入齋室。少頃出齋室。詣版位行再拜禮。仍詣 宮內奉審訖。還入齋室。○予曰。通禮。何以假官塡差耶。承旨沈豊之曰。左右通禮。姑未差出故然矣。予曰。卽令該曹口傳差出事分付。○出齋室乘輿。由月覲門。詣春塘臺。降輿入暎花堂。少頃還內。
정조 6년 · 강
召見宗簿提調李命植于誠正閣。
정조 6년 · 목
予曰。 宣祖以前。皆以 上字書之。事甚可訝矣。今番必皆釐正。以成一通文字可也。命植曰。聖敎好矣。予曰。 列朝子孫。今當詳細載錄。而 仁廟朝內外孫。或有未入錄者。必博考添書。 景慕宮外孫錄。亦探問本家。詳悉入錄可也。命植曰。庚辰以後。宗臣子孫入仕者多見漏。且舊宗臣子孫。行關八道。待報來修成。則似有稽滞之患矣。予曰。郞廳以諳鍊譜學者差出則好矣。命植曰。聖敎誠然矣。予曰卿從好釐正可也。予曰。瑞集或有傅生之道。而今此結項自斃。誠極怪訝矣。承旨金宇鎭曰。不得嚴覈。而有此徑斃。事極憤惋矣。予曰。鞫囚之目縊致死。亦關紀綱所在矣。
정조 6년 · 강
命江西縣令洪秉文罷拿。平安監司徐浩修。黃海監司黃昇源。幷越俸一等。
정조 6년 · 목
敎曰。才以此事發緘取招。而續見箕伯狀啓。前此申飭何如。則不有停運之朝令。輕易發船。有此渰沒之擧。穀物臭載。猶屬餘事之餘事。人物死亡。至於十五名之多云。準不用心律。加等處分。不但曾有傳敎。若不嚴加勘罪。無以慰死者之冤。該縣令洪秉文。爲先罷黜。依狀請。罪狀令該府拿問。各別嚴處。監色之潛自換騎。旣在本縣境內。又不能登時摘發。該縣令尹翊東。亦依狀請。令該府照法勘處。渰死人恤典。自該道各別優給。雖以兩西方伯言之。不可無別樣處分。而當初漂流之的在何邑。從後臭載之的在何道。末由査實。似因船從外洋之致。有難分輕重論勘。平安監司徐浩修。黃海監司黃昇源。一幷爲先越俸一等。
정조 6년 · 강
命江西縣令口傳差出。
정조 6년 · 목
敎曰。江西縣令。令該曹口傳差出。使之不多日內辭朝。
정조 6년 · 강
命刑曹判書嚴璹筵奏中釐改。問議大臣禮官。
정조 6년 · 목
宗簿提調李命植啓言。刑曹判書嚴璹昨日筵奏中 德宗大王書嗣一款。當爲釐改爲言。而事體重大。有難議定於卒乍。請更爲博詢處之。敎以。問議時原任大臣禮堂官草記可也。
정조 6년 · 강
召見承旨沈豊之于誠正閣。
정조 6년 · 목
豊之曰。元子宮延祥詩。當爲製進乎。予曰。待年長爲之可也。
정조 6년 · 강
命禁府諸堂拿問定罪。都事拿鞫得情。
정조 6년 · 목
義禁府啓言。卽接入直都事兪靖柱所報。則今日罷漏後。罪人瑞集以藁索結項致斃云矣。鞫獄罪人之守直救療。何等嚴愼。而有此變怪。入直都事拿處。外直羅卒守直間軍士二名。出付捕廳。嚴覈得情。屍體請令漢城府檢驗。允之。敎以。瑞集設令有共參之跡。旣已發告之後。無異告者。帳殿特令解枷。待結末酌處次。仍令解枷囚。則忽地縊死。事甚怪訝。不徒此也。自有王府以來。所未有之事。此而尋常處之。國綱將無所施。禁府諸堂。幷拿問定罪。都事拿鞫得情。拿問諸堂。爲先遞差。政宮牌招開政。
정조 6년 · 강
命吏曹判書金華鎭申飭開政。
정조 6년 · 목
敎曰。昨聞右副言。吏判不過以微疴。頗有差勢云。目今歲除不遠。政期一日遲延可悶。況有政命禁堂差出。不容暫時遲滞。吏曹判書金華鎭。一體牌招開政。○因政院三牌啓辭。敎以。病不至難强。且有時急擧行之事。而如是違牌。揆以分義。萬萬寒心。到今徒損國體。從重推考。更卽牌招。申飭開政。
정조 6년 · 강
命守直中官姜渭興成大昌幷加資。
정조 6년 · 강
以沈頤之爲義州府尹。備薦也。
정조 6년 · 강
有政。吏曹判書金擧鎭進。
정조 6년 · 목
以權坪爲掌令。許晊爲正言。尹㬦爲副校理。姜彝正爲副修撰。鄭尙淳爲判義禁。鄭昌聖爲知義禁。吳載純爲同義禁。鄭致淳爲江西縣令。
정조 6년 · 강
命李潤慶祿試射。傷寒差復問。勿爲擬望。
정조 6년 · 목
因訓鍊都監左別將望筒。敎以。每朔祿試射。傷寒稱頉。訖可休矣。李潤慶祿試射。傷寒差復間。凡係望筒。勿爲擬望事。分付兩銓及各衙門。以懲他武弁怠頑之習。
정조 6년 · 강
命海西方物。卽爲捧入。
정조 6년 · 목
禮曹以黃海道所封陳賀方物及正朝方物。先爲看品事草記。允之。敎以。領來。如有因此留待之弊。不必遲待陳賀。卽爲捧入。
정조 6년 · 강
金吾以罪人德相還囚南間啓。
정조 6년 · 강
召見時原任大臣于誠正閣。領府事金尙喆領議政徐命善。左議政李福源。右議政金熤。
정조 6년 · 목
請對也。○尙喆曰。眼部痰核若何。予曰。少愈矣。卿等有何所奏而入來耶。尙喆曰。李亨甲輩稱以䜟符。做出罔測之說。煽動人心。語逼上躬。此等劇賊。不可以營邑懲治。亟令捕廳捉來。嚴覈正法宜矣。予曰。若以本廳捉來。則人心易致騷擾。是可悶矣。命善曰。一人作頭。五人和附。粧出妖言。煽動愚民。除去此賊。然後是爲生道殺人之道矣。予曰。首犯姑未捉得。待就捕。幷爲拿來好矣。命善曰。姜文得先已捉治。亨甲從當就捕矣。予曰。諸道罪囚。充滿縣獄。是甚悶然。而俄見海伯狀啓。則罪人文書中凶言。百倍於此賊矣。觀今國勢孤危。賊勢鴟張。有難抵當。其中重犯者鋤治。輕坐者收用。以屬鎭安之道好矣。命善曰。德相久處冷獄。方痛云矣。尙喆曰。鞫囚之許久滞獄。亦不成說矣。予曰。沈賊每稱冤枉云。移送捕廳好矣。尙喆曰。梁哥。沈賊之主人。而高哥誦傳其疏。渠安敢發明乎。予曰。吳尙顯今始捉來矣。命善曰。然矣。予曰。海壽亦爲捉來矣。命善曰。今旣捉來。則合坐嚴覈宜矣。予曰。天湜當正刑矣。命善曰。亨夏亦當置法矣。熤曰。換億旣有本罪。初無可論。而煥程自有應坐。合施其律矣。予曰。此等諸賊。盡數置辟。亦甚爲難矣。熤曰。國無法則已。不然安可曲貸乎。予曰。今番都政。欲施疏鬱之政。而政期不遠。吏判何不行公乎。尙喆曰。果有實恙。不得出仕云。吏判寧欲負國而爲此飾讓乎。予曰。斷無他心。予實嘉之耳。命善曰。海西縣獄輕囚。特施疏釋之典。恐合爲宜矣。予曰。應坐外諸人。業欲酌放。而襄陽獄衆囚。亦爲疏釋矣。命善曰。聖敎好矣。予曰。吳尙顯若無所犯。則疏放之時。欲授某爵矣。予曰。關西以都昌國之尙未就捕。一道擾擾。以至村扉晝閉。道路人絕。此何景像。言念及此。不覺悶然。是故邊聖和。使卽上來矣。命善曰。元犯外諸人。幷許放釋。以靖人心好矣。福源曰。北道下去都事。待尙顯結末。使之上來宜矣。予曰。遐土愚民。不料德相之罪。恐謂或以予謂歇於先正而然矣。尙喆曰。豈有是理乎。命善曰。貞采不可以刑配擬律矣。予曰。仁邦招辭。謄出一本。使之目見可也。予曰。天湜捧遲晚後。下送本道。梟示衆民好矣。命善曰。聖敎誠宜矣。予曰。魯文奎采。何以處決乎。命善曰。所坐不輕。猝難酌配矣。予曰。池仁喆。何以處之乎。命善曰。做出訛言。亦係不輕。實難放釋。至於金勛。尤無可論矣。予曰。郭文郁放釋無妨矣。命善曰。金福三當置一律矣。予曰。此罪人。移刑曹照律可也。予曰。亨甲姑未捉得。文得當先爲拿來乎。命善曰。文得先覈後。亨甲仍卽捉來正法宜矣。予曰。文得自捕廳移關本道。令營校押來事分付。命善曰。在獄重囚。從近按鞫宜矣。予曰。歲前必爲收殺好矣。
정조 6년 · 강
命罪人郭文郁等放送。智彥喆仁喆定配。
정조 6년 · 목
敎曰。罪人郭文郁。該道之當初上送本廳。不過重獄體之意。到今別無可問於渠。當此曠蕩之時。不可一向滞獄。卽爲放送。又敎曰。罪人魯文奎采。當初發捕。不過憑覈根因。到今仁邦德相事出之後。渠輩猶屬枝葉。且以事情推之。渠輩素與德相切親。德相罪惡未彰之前。愛護德相。不是異事。渠輩若知德相本罪。仁邦等近日排布情節。則必當棄絕之不暇。況今霈澤旁流。無罪不宥。此等之類。合施疏放之典。奎采魯文。參酌定配。渠輩皆若自新。豈無宥還之擧。以此意令該廳晚諭後放送。又敎曰。當此大霈。豈無無前之擧。渠輩罪名雖重。亦與元犯有異。罪人智彥喆仁喆。減死定配。
정조 6년 · 강
命扈衛軍官邊將承傳人。待窠調用。
정조 6년 · 목
因扈衛軍官別試射別單。敎以。扈衛軍官別試射。御極以後初行之擧。邊將承傳人。待窠調用。以爲慰悅之地事分付。
정조 6년 · 강
命申退承旨早卽開坐。以草供入送事。分付禁府。
정조 6년 · 목
敎曰。推考房承旨待闕門開鑰進去。則似當差晚。申退下位承旨早卽開坐。以草供入送事。分付禁府。該房承旨方在坐直。待下敎出去。
정조 6년 · 목
平安監司徐浩修以李如大等發配馳啓。敎以。李如大等。如已蒙放於赦典。李得表一體放送事。分付該曹。○京畿監司李亨逵以金再鳳李性達良賤。卞別馳啓。敎以。係是赦前事。定配分揀。自本營參酌懲治放送。
정조 6년 · 강
命發賣米分給。益加惕念。
정조 6년 · 목
因賑恤廳五部坊民初巡發賣草記。敎以。分給聞已了當。甚可幸也。來頭益加惕念爲之。
정조 6년 · 강
大司憲李在協陳箚請罪人德相。亟令開鞫得情。賜批。
정조 6년 · 목
疏略曰。德相以元惡巨魁。就拿幾日。而一未究問。獄老生奸。勢所必至。亟令王府卽日開鞫。得情正法焉。批以。罪人語音不通。尙此遲延者。良以此也。已令待少歇擧行矣。
정조 6년 · 강
玉堂聯箚請在囚諸賊。設鞫正刑。賜批。副校理李宗燮。修撰李度謙。
정조 6년 · 강
憲府聯箚請罪人德相。設鞫正法。賜批。掌令宋銓。持平申禹相。
정조 6년 · 목
批以。已諭都憲批矣。
정조 6년 · 강
吏曹參判鄭昌順陳疏辭職。賜例批。
정조 6년 · 강
正言李秀夏陳疏請罪人德相。嚴訊正法。賜批。
정조 6년 · 강
獻納金翊休陳疏辭職。仍請德相鞫問。賜批。
정조 6년 · 목
批以。已諭都憲批。爾其勿辭察職。
정조 6년 · 강
命前判義禁韓光會等削職放送。禁府都事兪靖柱議處。
정조 6년 · 목
義禁府啓言。前判義禁韓光會。前知義禁鄭好仁。前同義禁李昌運等原情。泛稱遲晚。而曾經侍從及閫帥。請除刑推議處。敎以。幷削職放送。又啓言。禁府都事兪靖柱原情。泛稱遲晚。請刑推得情。敎以。議處。
정조 6년 · 목
因刑曹罪人張漢福嚴刑草記。敎以。當此審理之日。豈可循例訊推。更加出意見。仔細參閱。無一可疑之端。依前加刑。期於得情。如有不分明之跡。卽爲論理覆啓。又因罪人朴昌郁朴世根吳孫興李壽億金廷周朴墡金奉鎭吳彥邦白占卜李光點金龍河朴聖樑等嚴刑草記。幷敎以。依張漢福判付。仔細審理。無一毫疑端。然後依前加刑取招。又因罪人安宗玄嚴刑草記。敎以。此獄事。自在完決之時。已有起疑之端。而畢竟朴哥女姜哥或配或放之後。渠無生出之路。細考文各案。終涉䵝昧。卿等更加出意見。論理稟處。而當此疏釋之日。此等獄案。從速酌決。實無所妨。一體知悉。又因罪人金壽海踢殺張福天事。初檢官西部都事金象行拿處。醫律生等嚴勘事草記。敎以。檢官等論罪事。依所啓施行。大抵殺獄。傷處爲重。看證次之。此獄事段。傷處之初無後有。看證之亦不眞的。俱係可疑之端。一番完決之後。設欲容議。每自不易。卿等更加詳覈。從所見論理稟處。又因印信僞造罪人趙克仁嚴訊取服草記。敎以。僞帖僞牌。爛熳欺賣。究厥情狀。殺之無惜。而此與御寶僞造。不無輕重之別。雖或傅生。不至大壞國綱。大臣之意亦然。罪人趙克仁。各別嚴刑。減死定配。又因罪人全道郁崔秀德踢殺趙光雲獄事。更加嚴訊草記。敎以。趙光雲之被打致命。雖曰明白無疑。而被打於他人。更無卞覈之路。一人致死。兩人償命。殊乖審克之意。設令許久訊推。決無歸一之理。罪人全道郁崔秀德。幷更嚴刑。參酌照律決配。又因罪人吳贊柱金召史獄事勘處草記。敎以。此獄段。致死是在成輝。藉令有被人敺踢之事。渠旣自縊而死。償命一款。律無可擬。朝與吳贊柱相詰。夕與金召史相詰。到翌朝忽以被打女人。生亦何爲之說。向其矣妻酬酌。仍卽溘然縊頸。成輝之事。非醉則妄。謂之浪死可也。謂之被殺不可。然則被告兩囚之屢朔滞囚。實爲矜惻。卿等雖以全然無罪。爲持難之端是乃。威逼致死。或致毆不成傷之律。皆不襯似於此。吳贊柱金召史等。幷分揀放送。又因罪人梁季乭更刑草記。敎以。此獄事每欲傅生之之生議。而日前筵中。亦有下敎。共力敺踢。一時下手者。卽高應世。而應世爲干連決配。今番赦典。至於蒙放。此囚耳亦當此滞獄。足可爲冤抑之端。況以傷處言之。下手要書處者。先已生出。家主看證之招。無或有扶抑於其間而然。以此以彼。傅之惟輕。不至於失刑。罪人梁季乭。減死定配。
정조 6년 · 강
命取招密啓。從事官處。堅封出給。
정조 6년 · 목
左右捕廳啓言。自咸鏡監營捉送罪人征彥嚴囚左捕廳。文書一封捧受事。敎以。取招密啓。從事官處。堅封出給。與訓將密見。待文得捉來取招。卿等與訓將合坐擧行。
정조 6년 · 강
命時憲七政書誤書該曆官。自本監飭罰。
정조 6년 · 목
觀象監啓言。來癸卯年時憲七政書中誤書曆官。令攸司科治進上七政書。請退出洗補以入。敎以。寫本當自內較正。而印本則無差誤。謄書之際。一字換寫。不是異事。若令擬律。則本律太重。該曆官自本監飭罰。
정조 6년 · 강
刑曹以罪人羅將洪泰濟等定配啓。
정조 6년 · 목
洪泰濟泗川縣。權千壽長鬐縣。金時三光陽縣。金福三端川府。幷流三千里定配。
정조 6년 · 강
以李★(土+甲)爲大司憲。李得臣爲大司諫。崔光璧爲掌令。權欕爲司諫。閔昌爀爲正言。金養根爲持平。李喆模柳孟養爲校理。姜忱爲修撰。李鼎揆爲副校理。
정조 6년 · 목
敎曰。在外及未肅拜未署經兩司許遞。前望單子入之。待下批牌招。使之推移參鞫。又敎曰。玉堂前望單子入之。又敎曰。在外臺諫許遞。前望單子入之。待下批卽爲牌招察任。
정조 6년 · 강
遞大司憲李★(土+甲)。大司諫李得臣。司諫權欕。正言閔昌爀持平金養根。
정조 6년 · 목
因兩司諸臺牌招啓辭。允之。敎以。在外及未肅拜兩司許遞。今日政差出。待下批一體牌招。先入侍後謝恩。
정조 6년 · 목
予曰。本府推鞫。諸大臣晝爲進去乎。宇鎭曰。領相以陳箚未承批。不得進去矣。予曰。陳箚何辭。宇鎭曰。時帶內局提調。故不得參鞫云矣。予曰。當初吳尙顯之捉來。專爲李海壽之頭面。今若頭面則海壽。還送捕廳事分付。
정조 6년 · 목
敎曰。變姓名之賊魁。旣已捕得於鞫廳頭面之時。可謂天理孔昭。今則揆以獄體。有難委之委官。親鞫爲之。處所依前擧行。
정조 6년 · 강
命親鞫時軍兵出用。幷除標信擧行。
정조 6년 · 목
敎曰。親鞫時。訓將率本營馬兵二哨步軍十哨。隨駕環衛。禁將率外各營入直馬步軍。各留十名。出用留陣。出番訓局軍未到前。訓將領留陣軍隨駕。待畢到。禁將贊領留陣事。卽爲分付。內布帳環衛軍。以禁御出番軍各二哨。都監出番軍一哨出用。結幕處。御營出番軍一哨排立事分付。幷除標信擧行。又敎曰。出番軍來到間。建陽門弘化門軍。各留十名出用。訓將都領陣。待畢到微稟。還入直所。挾輦軍來到間。金虎門軍八十名隨駕。又敎曰。今日親鞫時。禁軍與入番四番隨駕。
정조 6년 · 강
領議政徐命善陳箚乞遞藥院之任。賜批。
정조 6년 · 목
批以親鞫有命。卿勿過辭。入來參鞫。
정조 6년 · 목
以吳載純爲大司憲。洪秉纘爲大司諫。金樂洙爲司諫。李正薰爲持平。李思祚爲正言。沈念祖爲同義禁。
정조 6년 · 강
御禁衛營。設親鞫。領府事金尙喆。領議政徐命善。判府事李徽之。領敦寧洪樂性。左議政李福源。右議政金熤。判義禁鄭尙淳。知義禁鄭昌聖。同義禁吳載純。掌令宋銓崔光璧。獻納金翊休。正言李秀夏。問郞李夔李魯春趙興鎭洪仁浩李錫夏李喆模。刑房都事李義福李性淳。文書都事李牧永李邦仁。承旨金宇鎭。事變假注書馬思人。
정조 6년 · 목
具翼善冠袞龍袍。乘輿出協陽門敦化門。詣禁衛營。降輿陞座。○予曰。果有眞箇京來。而本府頭面時。見吳尙顯大驚云矣。尙喆曰。罪人斯得。誠爲幸矣。予曰。此賊累幻其名。一名一曾。一名海壽。一名格。而文哥爲名人。與之同行者。果是仁邦矣。命善曰。今兹就捕。可謂天理孔昭矣。予曰。京來爲人。果何如。捕將李柱國曰。初則抵賴。末乃吐實。觀其爲人。極凶悍矣。予曰。目光閃閃。有異常人。且挾雜術。䛘惑人心。已無可言矣。命善曰。賊招中稱以重瞳矣。予曰。京來旣是賊將。則凶謀之排布。當先爲發問乎。命善曰。然矣。仍奏曰。問郞只差六人。而今當親鞫。故加出曺允大李百亨矣。予曰。問目中都昌國掌兩西。仁邦領三南。廷彥主關北。京來率關東之語。發問耶。命善曰。然矣。○罪人京來問目訖。予曰。罪人累次瞋目。直視殿上。刑房都事一不禁飭。事極駿然。後復如此。當決棍矣。予曰。刑曹牌頭。吳羅將服色。多數入庭。遞臂勸杖事分付。○罪人京來刑問一次訖。與尙顯頭面。予曰。爾與尙顯。言言見屈。前後奸狀。雖欲隱諱。其可得乎。不待加刑。從實直告。仍命加刑取招。刑問一次訖。京來納供。○予曰。當初吳尙顯之使之上來。蓋出玉石區別之意。而今日訊庭。旣使京來明白自服。尙顯當白放矣。命善曰。然矣。予曰。尙顯間是關北巨族。而橫罹縲絏之厄。似當自本營卽放。而中間事端層生。以至上來之境。本事則已知其無實矣。推以人情。旣經郵官。年過七十。安與仁邦偕往鎭川。以圖不軌耶。再次面質。俱爲白脫。論其身名。少無疵累。今於還鄕之時。當授職下送。以此傳敎。承旨詳細言諭可也。宇鎭宣諭訖。予曰。尙顯使之賜冠。四拜後出送可也。予曰。京來從速捧遲晚。○京來捧結案根脚訖。予曰。罪人下府。卽爲正法可也。命善曰。行刑擧行。而百官亦當序立矣。予曰。處所以西小門外爲之。左相及判府事率百官先詣可也。予曰。德相聞今言語不能云。似難捧供矣。命善曰。本罪之外。仁邦京來之招。若是彰著。別無更問之端矣。予曰。卿言是矣。今此諸囚中。當問者爲幾人乎。命善曰。煥億煥九煥程亨夏貞采沈天湜等七人矣。予曰。煥億本罪外。旣有應坐之律。天湜沈已捧遲晚。亨夏貞采今當問之矣。命善曰。此等諸賊。更刑正法宜矣。予曰。取服者只二人。明日午前。必爲收殺好矣。命善曰。明當收殺矣。○敎曰。推鞫明日爲之。○降座乘輿。由敦化門。入協陽門還內。
정조 6년 · 강
遞承旨鄭志儉。以徐鼎修代之。
정조 6년 · 목
敎曰。左承旨閔有實恙。許遞。前望單子入之。
정조 6년 · 강
以具㢞爲同義禁。
정조 6년 · 목
敎曰。同義禁有闕代。令該曹口傳差出。
정조 6년 · 강
命前察訪吳尙顯特爲加資。
정조 6년 · 목
敎曰。自初已知其無所犯。再下密諭於北伯。勿令囚繫。而及又事端迭發。不可不一問以別玉石。況渠供中云云。渠須上京然後可以快脫。不得已發捕。而勿枷押來之命。在渠曲護極矣。果然有今日淸脫之擧。至於白放。而尋常賊人捕納。尙有賞典。今番賊魁。變幻姓名。推覈頗難。而因渠言。覈出劇賊。王章旣伸。輿憤亦洩。此等之人。豈可甄用而已。前察訪吳尙顯。特爲加資。兩銓見窠中。口傳擬入。仍令待明朝。肅拜入侍。
정조 6년 · 강
遞判義禁鄭尙淳。以金華鎭代之。
정조 6년 · 목
敎曰。判義禁許遞。前望單子入之。待下批牌招。先入侍後謝恩。
정조 6년 · 강
以洪檢爲大司憲。吳著羅㷜爲掌令。姜垣許晊爲持平。李度默爲大司諫。尹長烈爲司諫。尹尙東爲獻納。曺遠振李宗燮爲正言。
정조 6년 · 목
敎曰。明日推鞫。已令趁早擧行。而被推臺諫。似欲來避。如是則開坐必致差晚。詣臺兩司與在外人許遞。前望單子入之。待下批幷卽牌招。使之先參坐後謝恩。又敎曰。新除授兩司中罷散人員。幷敍用。解由未出人員。亦爲勿拘。
정조 6년 · 강
以洪仁浩權以綱爲校理。金履鏞金翊休爲副校理。尹東晚爲修撰。姜★(亻+寅)尹得孚爲副修撰。
정조 6년 · 강
命三十日次對。明日來會。
정조 6년 · 강
召見僉知吳尙顯于誠正閣。
정조 6년 · 목
予曰。當初發捕。予豈得已耶。深知爾之無罪。而不爲覈實。則誠有玉石難分之慮。故所以發捕。而蓋念爾年老。且命緩緩作行者。實爲爾地。果於鞫庭。査得逆魁。因爾面質。非但爾之脫空。反有功焉。予以爲嘉。尙顯曰。濫蒙天恩。生出獄門。又復登筵。聖諭諄複。惶悚無地矣。予曰。近來人心不古。皆趨於左道。故今番諸逆。無非挾此道以售誑惑之計。言之及此。亦極駿痛。爾旣年老之人。敎諭之開導之。務歸於正。俾革前習無抵於罪。且宣布朝家德音。歸詑鄕里可也。
정조 6년 · 강
命吏曹開坼坐起。今日內爲之。
정조 6년 · 목
敎曰。吏曹開坼坐起。尙未爲之云。罷坐雖値日晚。今日內爲之事分付。
정조 6년 · 강
召見藥房都提調徐命善。承旨金宇鎭于誠正閣。
정조 6년 · 목
予曰。李亨甲今始捉得矣。命善曰。亨甲比諸他罪人。當爲正法矣。予曰。煥億草供。全沒事實。大有相反。是豈成說乎。當初袖裏之草。渠自親受衛所。往傳德相。而本草云云。皆是不忍言之說。由予挽止。改以四字。渠輩情狀。業有洞知。今忽粧出註脚。煽動人心。前後情節。雖欲隱諱。其可得乎。承旨卽往金吾。以傳敎內辭意發問目取招可也。予曰。推案以草供捧入事分付。
정조 6년 · 강
命罪人貞采減死絕島定配。罪人亨夏下送配所道。捧結案以聞。
정조 6년 · 목
敎曰。罪人酌處。從當洞諭一通。而酌處罪人。先爲擧行無妨。貞采聞方施刑。更爲上之。渠罪萬戮猶輕。而特以邦慶無前。死囚咸宥。而且渠罪狀。與泓徵有異。仁邦等伏法之後。渠不過孤雛。渠若知此箇事狀。亦其秉彝。必不爲此。以此意分付後。減死絕島定配。又敎曰。酌處委折。從當別下綸音。罪人亨夏加刑一次。下送配所道。更加嚴問。具格捧結案以聞。此乃歲前欲空囹圄之意。依此知悉擧行。沈與亨夏。切勿一時幷行。都事一員捕校一人分定。卽爲押送。仍敎曰。此傳敎使宣傳官傳于委官。以此擧行。
정조 6년 · 강
下綸音于中外臣庶。
정조 6년 · 강
勘放時囚兪靖柱等。
정조 6년 · 목
義禁府啓言。罪人兪靖柱。國囚守直。何等愼嚴。而身爲入直都事。致使罪人任其自縊。究厥罪狀。萬萬痛駭。以此照律。罪杖一百收贖。告身盡行追奪。請私罪施行。敎以。功議各減一等。又啓言。西部前都事金象行。殺獄檢驗。何等嚴重。而覆三檢所載傷痕。一無載錄於初檢。事極可駭。以此照律。罪杖六十收贖。請公罪施行。敎以。公議各減一等。
정조 6년 · 강
命罪人酌處。卽爲擧行。
정조 6년 · 목
義禁府以鞫廳大臣意啓言。罪人煥億絕島荐棘事命下。而煥億罪名至重。惟當加刑取服。不宜遽然酌處。特敎之下。不得擧行事。敎以。當此中外同慶之日。特行曠蕩之擧。而況罪亦有一分參恕之端焉。蓋以前以後。俱是隨從故也。何不卽爲擧行乎。若踰此夜。出場無期。卿等又何不念此。卽爲擧行事。分付禁堂。卿等文案修正後。入參明日賓對可也。
정조 6년 · 강
命罪人閏老味嚴刑照律。
정조 6년 · 목
因刑曹罪人閏老味更推草記。敎以。殺獄完決。惟在屍帳。或驗檢狀。而疑晦之端。旣如許。則不可以臆料勒置償命之科。當初非不欲早卽酌決。未施一次之刑。遽下減死之命。亦有欠於難愼之意。使之嚴刑究問。意有所在。訊推之後。別無違錯。傅之生議。不至失刑。罪人閏老味。嚴刑照律後草記。
정조 6년 · 강
金吾以罪人貞采巨濟府絕島定配。罪人沈及亨夏押送全羅監營。罪人天湜押送平安監營啓。
정조 6년 · 강
秋曹以罪人智彥喆龜城府。仁喆鏡城府。奎采吉州牧。魯文機張縣定配押送啓。
정조 6년 · 강
來正月初九日。 社稷祈穀大祭。命親行。
정조 6년 · 목
因禮曹啓稟。敎以。謹當親行矣。
정조 6년 · 강
宗廟春享大祭。命攝儀磨鍊。
정조 6년 · 목
敎曰。明日都目當親政。處所以㴠仁亭爲之。
정조 6년 · 강
命大司諫沈有鎭敍用。令該曹口傳付軍職。榻敎也。
정조 6년 · 목
予曰。鞫囚昨已酌處。囹圄今至空虛。是可幸矣。領議政徐命善曰。煥億不得嚴覈置法。輿情益憤矣。予曰。不施一杖。遽命酌處。渠若有一分人心。庶或感動。而未知其必然也。予曰。當初本事不欲提說。卿等庶可諒悉矣。德相之負犯果何如。而到今仁邦京來輩出後。前後逆節。畢露無餘矣。左議政李福源曰。殿下每曲護宋家。故逆如煥億。而不用一次刑訊矣。予曰。古語云寧人負我。無我負人。是誠格言矣。予曰。在囚諸人。盡爲收殺。從今以往。朝廷之必致寧淨。是所望矣。命善曰。今日以後。人心庶可底定矣。福源曰。昭容爵號。今當稟定矣。予曰。在昔己巳乙卯。有從後議定之例。卿等出去會議。以吏曹草記擧行可也。福源曰。邦慶之初。臣等略有所達。而今則愛戴之誠。有倍於初。差過兩日。則沖齡又有加矣。天人姿稟。雖與凡人不同。而成就德性。專在蒙養矣。養正之義。惟在於殿下之身敎。前頭輔養官及册禮後賓僚。必以端方正直之士。預爲識別儲待。保母乳母左右女侍。皆擇謹厚和吉之人焉。予曰。卿之所奏果好矣。輔養官設置。或在一二歲前。而以肅廟朝言之。五歲始有設官。予亦三歲。肇設此官。此則姑非時急之事。而雖欲鑑別。實難擇定。至於女侍等節。保母尙未有定。乳母亦無異單婢。而所處之室。極甚狹小矣。刑曹判書嚴璹曰。懸房贖使之給代宜矣。予曰。禁牌歲後卽出。故亦有民弊矣。命善曰。然矣。予曰。時値歲末。雖令弛禁。亦不可曠日藏牌矣。諸監察卽爲發牌。聽傳敎事分付。予曰。今此綸音。達夜費神。僅得出草。卿等見之。命善曰。一見綸音之後。德相逆節。中外臣庶擧皆洞知矣。予曰。前後下敎。非爲德相。而亂逆之名。出於其家。故予嘗嗟惜者也。予曰。今此綸音。修明 先王之敎。尊尙儒術之意。而大抵陳善閉邪。最爲要道。所謂邪者。如右袒德相之類也。第念近來罕設科試。故不得鉗賺盡英雄。致有異議之橫流。當今急務。惟在培養儒術。排擊左道。而銓家取人。亦不遵此規。視若文具。今玆綸音頒下之後。使中外咸知此意則好矣。命善曰。聖敎誠然矣。予曰。德相初筵。專失登對之體。此等人物。自有山林以來所未有也。命善曰。如此人。不可以儒術責之矣。右議政金熤曰。王者實政無過此。廣選讀書之士。時賜諮諏焉。予曰。培養儒術。卽我家傳法。而四百年維推持者。專由此道矣。予曰。朝廷之上。若有眞箇經術之士。則初不出德相事矣。命善曰。然矣。予曰。儒者之出世與否。惟在予誠之如何。而卿等亦爲留念可也。福源曰。經明行修之人。猝難求得矣。予曰。朝廷卽四方之表準。而澤白之凶疏。出於求言之際。言念及此。還欲無言。大抵第一急務。尊尙經術之士。次則廣開來諫之道。而惟予誠淺。尙未聞善言。實是自反處矣。所恃者卿等。卿等必相交勉董飭三司之臣可也。熤曰。今承此敎。臣等不勝欽歎矣。予曰。所下綸音。自校書館反謄眞諺。開印廣布可也。命善曰。聖敎好矣。予曰。向時春坊餘者無幾。說書中只有崔光璧一人矣。命善曰。聖敎誠然矣。
정조 6년 · 강
命昭容進爵都政擧行。
정조 6년 · 목
領議政徐命善啓言。昭容進爵。不可踰歲。請令該曹按例擧行。敎以。册禮後加爵。亦有已例。何必及今爲之。向日待下敎之命。良以此也。然卿言旣如此。依爲之。又啓言。擧行事重。政官牌招。請開政。從之。敎以。擧條啓下後。明日都政擧行。
정조 6년 · 강
命沈縉柳就章贈職。壬寅三節度賜諡。
정조 6년 · 목
右議政金熤啓言。壬寅冤死之臣。三將臣五節度。卽其最著者。而三將臣則贈官賜諡。蔑以加矣。白時耇李尙★(香+集)金時泰贈職而未及賜諡。至於沈縉柳就章。復官而已。獨漏於褒贈之科。沈縉柳就章。請依三節度例贈職。敎以。當此年有此奏。令該曹後日政。卽爲擧行。而予亦有下詢者。四大臣中。一大臣配享 廟庭。自可不祧。而其餘三大臣。似不可一例爲之。月前以此提問矣。卿筵退後詳問本家。言送政院。無或踰此歲處分可也。又啓言。李尙★(香+集)等三節度賜諡之典。臣與領相有所酬酌。而旣與三將臣。竝賜以六官之長。且壬寅死事之臣。宜有拔例褒奬之道。依三將臣例。請竝施易名之典。敎以。當今年。念舊之政。豈非當務。依爲之。皆令從近爲之。
정조 6년 · 강
命洪哲人兄弟。一體貤贈。
정조 6년 · 목
右議政金熤啓言。壬寅誣獄。以韋布受禍者。亦蒙朝家愍恤之恩。而五人則曾有錄孤之命矣。洪哲人兄弟幷命。尤可愍惻。洪哲人洪義人兄弟。似當有一體貤贈之典矣。從之。敎以。後日政。卽爲擧行。
정조 6년 · 강
命儀軌出草。使校書校理成大中監董。
정조 6년 · 목
漢城判尹鄭昌聖啓言。儀軌方爲出草。而伊時筵說。考出於政院日記。然後可無疏漏之弊。且本廳或有擧行之事。而郎廳無人。校書校理成大中。使之監董。進詣堂后。請抄出其可觀說話之地。從之。
정조 6년 · 강
命假稱宮人今禮。嚴刑遠配。
정조 6년 · 목
刑曹判書嚴璹啓言。向來假稱宮人之今禮及其娚卜男罪狀。因洪忠監司狀啓。自臣曹覆啓矣。處分未下。故敢達矣。敎以。所謂假稱宮人。才經大霈。所照律亦不至十分襯當。令該道伯嚴刑。遠地定配。其餘干連諸人。竝放送。
정조 6년 · 목
敎曰。歲末藏牌。年年爲之。而至於今年。雖於此等微細之事。宜示曠蕩之意。自今二十八日。至來月初三日。各司藏牌事分付。
정조 6년 · 강
命前掌令崔光璧。敦寧都正除授。
정조 6년 · 목
敎曰。日前見之。欲爲下敎而未果矣。宮官中尙在三司者。只是此一人。況以嶺人上來絕罕。其宜及今陞用。前掌令崔光璧。敦寧都正除授。使之待明朝謝恩後入侍。
정조 6년 · 강
命鄭一祥還差備堂。
정조 6년 · 목
領議政徐命善啓言。向來譴罷禁堂。幾皆敍用。而獨鄭一祥尙在罷散中。宜有一體處分矣。敎以敍用還差備堂。
정조 6년 · 강
命左參贊李命植。副司直趙時俊。還差備堂。
정조 6년 · 강
勘處罪人申炡等。
정조 6년 · 목
敎曰。當此邦慶無前。霈澤旁流之時。死罪以下。皆蒙宥釋。而至於此輩。非不知其中有不識裏面者焉。有無知妄犯者焉。特以事未出場之故。待結末酌處之意。疏決傳敎中。已有及之者。今則巨魁旣誅。鞫案收殺。除非故犯之跡十分昭著。則付之不識無知之科。更責滌舊維新之效。不害爲遇喜同慶之政。島配罪人申炡李宗弼金聖欽。定配罪人申延祖申榮祖高鎭海延德潤等七名。或已遲晚。或是主謀。幷仍定配罪人申宗賢閔陽復等二名量移。島配罪人李奎景崔潭朴宗性權裕等四名出陸。減等定配罪人康德耆奴芿金等二名。減等島配罪人李逢源。嚴刑一次放送。定配罪人安如岳李寅楗李渭老宋煥丙李敬載朴漢欽朱重述金膺慶宋國相李吉運宋載垕韓性憲朴師燮張翊洙方台耇禹德夏方得規等十七名。俱係參通或贐問之罪。而所謂不識無知云者。政爲此輩而然。竝放送。此傳敎。令該曹卽爲撥馬行會於該道監司處。放送諸罪人等。幷卽上營。以此傳敎分付。待綸音頒下。各給一本放送。
정조 6년 · 강
命北關停退及四關糴政。使之狀聞。
정조 6년 · 목
敎曰。京畿及海西三南。量其日字。計其程途。才有參量停退從實勘薄之命。而北關則尤甚三甲兩邑。亦已停退。果於歲前分付乎。令廟堂問于該道伯。使之狀聞。至於西關。則今年無尤甚名色。不得一體下諭。糴政果無未盡捧之處乎。亦爲行會該道。使之據實狀聞。無或以未捧爲已捧。混同登聞事分付。
정조 6년 · 강
判下兵曹社稷親祭時隨駕軍兵磨鍊草記。
정조 6년 · 목
因該曹草記。敎以。訓局步軍十二哨。馬軍三哨。隨駕爲先後廂。禁軍三番隨駕。御營廳留陣。
정조 6년 · 강
吏曹以守令降考啓。
정조 6년 · 목
該曹啓言。考見諸道褒貶啓本。則金山郡守趙德洵。以細傾宜斷爲目。鎭海縣監崔秉敎。以益勉淬礪。以補前過爲目。則宜置下考。而置諸中考。道臣推考。兩邑守令請罷黜。允之。
정조 6년 · 강
下崇儒重道綸音。
정조 6년 · 목
敎曰。崇儒重道四字。卽我朝家法。 列聖相承。化理休明。而罔不以此爲先務。旌招之禮。不絕於嚴河阿。莪育之方。恒軫於學校。是故名賢輩出。德業彬蔚。上而膺朝家之禮遇。下以爲國人之矜式。成已利物。風行俗易。正學明而邪說熄。節義崇而亂民戢。四百年國勢之鞏固。是有賴焉。多士以寧之休。夫豈多讓於成周也哉。予雖否德。亦知儒術之汚隆。實關國家之盛衰。思得賢者而共理。意則勤矣。德相以先正之孫。竊儒者之名。故朱紫莫卞。干旄誤加。畢竟狠狽。無復餘地。可勝歎哉。槪當初招徠之意。爲是賢裔。而旣未燭其欺盜之實。則冀或有一分利益矣。及其趨朝之後。椎魯鄭悖之狀。和盤犯出。言之可羞。而勢利是趨。權奸是結。表裏和應。自陷大戾。方其蝨附豕躅。唾罵四起。自好之士。恥與共立。觀於故參判金亮行之決退。可知也。噫。孰謂崇儒之擧。反爲害道之歸也。德相之罪名益彰。懲討方嚴。故參判已不在世。而林下之士。又不免零落。則土乏宗匠。人染凶論。餘孼跳踉。愈出愈奇。世道之憂。已無可言。而近日凶賊。大抵多挾符䜟。以惑民心。夫符䜟之說。全屬妖誔。王法之所必禁也。粵在 太宗朝。廷臣有以寶符有驗爲言者。 聖祖深斥其非。至有卿等皆儒者。論說何爲至此之 敎。自是以後。儒敎日興。而左道日熄。絕然無聞者久矣。而今忽肆行何也。是豈非陽消則陰長。此消則彼盛故耶。其機甚微。其流甚大。若不汲汲救正。直恐斯文漸喪。妖訛胥動。而國不能爲國也。藏䜟有律。惑衆有刑。而禁之於其末。不若救之於其本。則崇儒重道。尤是今日之所急也。噫。假犯程學而陸棠作賊。系出魏公而佹胄亂國。彼德相雖出。在儒者何關。在先正何累。尊尙扶植之道。宜及此時。不容少忽。故此申諭。明示予意。而近來抄選在旌招之列者絕罕。豈曰無其人哉。十室之邑。必有忠信。焉可誣一世也。另飭選曹。甄拔問學之土。仍令各道方伯。薦進經明行修者。隨卽收用。外此凡係振作士氣。培養人才之方。廟堂三司之臣。亦各留心講究以聞。以副予衛正闢邪之意也。
정조 6년 · 강
命華陽書院石潭書院。遣閣臣致祭。
정조 6년 · 목
敎曰。逖矣關西。距京夐越。尙無怪乎土佫之貿貿。至若湖西海西。皆是先正俎豆之鄕也。杖屨之所也。不幸近日承訛襲訛。因疑傳疑。未見有衛正闢邪之效。職由予忝位君師。敎未下孚之致。豈道內一二人士之罪也。予方反省歛歎。倘使先正在世。世道胡至於此。此時曠世之感。尤不容已。西原華陽書院。海州石潭書院。遣閣臣致祭。西原則獨享宋文正。而海州則趙文正李文純成文簡金文元宋文正五先正。與李文成配食云。祭文各當親撰以下矣。適値歲首。宣此十行。予意竊以爲目下要務。莫大於是故也。
정조 6년 · 목
因備邊司武郞廳陞六草記。敎以。前此備郞輩每藉除本司。或凡公會勿參之式例。擧行不無緩忽之事。特以矯枉之意。屢有申飭。而近來反作厭避之窠。以向日諸郞入侍時觀之。所見甚如何。後必另擇。無或如前可也。
정조 6년 · 강
命別軍職徐英輔鄭學畊。宣傳官成道鍾。依例陞六。
정조 6년 · 강
金吾以罪人煥德。大靜縣荐棘。押送配所啓。
정조 6년 · 강
來正月初九日。 社稷祈穀祭親行時。省牲省器。命以親臨磨鍊。
정조 6년 · 강
知事洪樂命從縣道上疏乞休致。賜批。
정조 6년 · 목
批以。卿其勿辭。竢少間上來。
정조 6년 · 강
命洪奉朝賀家致祭。
정조 6년 · 목
敎曰。奉祀孫得除守令。奉朝賀有知。必當欣喜。予心殊用愴感。洪奉朝賀家。遣禮官致祭。聞其祠宇尙在鄕廬。極爲過當。以此之故。無以仰慰 慈心。致祭必於京弟祗受之意分付。
정조 6년 · 강
敦寧都正崔光璧疏陳無敦寧乞遞。批下該曹稟處。以鄭志儉爲大司憲。吳大益爲大司諫。柳雲羽呂萬永爲掌令。韓晚裕尹致性爲持平。徐有成爲司諫。金履鏞爲獻納。鄭福煥爲正言。金履正爲副修撰。李昌漢爲副校理。嚴思晚爲校理。吳泰賢爲修撰。幷前望也。
정조 6년 · 목
敎曰。民之休戚。專係守宰。守宰之階。先從初仕始。始之不擇。徒責守宰之得人。可謂本末倒置矣。又若遐土人士。躬自耕讀。抱才未辰之類。道臣薦剡果幾人。銓官收用。亦果幾人乎。淸白吏子孫。必有傳家規度。戰亡及軍功人支裔。自有蔭補古規。近何嘗擧擬於政目乎。今番則守令初仕。另加擇擬。淸白吏及戰亡人軍功人子孫。必皆一一錄用。道薦亦爲收用。邊將差遣。一從久勤。而鎭民便否。亦關其人。排擬之際。必須適器酬勞事。幷爲申飭兩銓。至於嶺南。風俗尙傳於鄒魯。人材素稱爲府庫。而湖西湖南。又是匹美幷稱之地也。沁是保障。松又古都。而關西海西。地又距京師最邇。予每於筵席。以掄拔之意。前後飭敎。果何如也。又若西北。文敎雖遜於內地。而勸之則興。武力最長於諸路。而枳之則沮。惟其奬拔甄用之責。專在銓家。益加惕念調用事。一體申飭兩銓。
정조 6년 · 강
御㴠仁亭。行都政。吏曹判書金華鎭。參判鄭昌順。參議趙鼎鎭。兵曹判書徐有隣。參判沈念祖。參議鄭啓淳。參知朴天行進。
정조 6년 · 목
敎曰。有罪則罪之。而無疑於免罪之人。應坐則坐之。而無拘於不坐之親。此王者大公之政也。旣曰無罪。而猶不齒於平人。元非當坐。而亦見漏於疏屬。以致終身枳塞。抱才沈淪。則非但乖用人之方。豈不爲干和之端乎。近年以來。世家多故。已是國家之不幸。而秉銓之臣。過於謹避。雖無干連之事。一經疑似之地。則便皆廢枳。雖是袒免之外。若同排行之字。則亦或厭惡。甚至彼此無干。指目不加。而公然久拔於政目。問其罪累則不知。若此不已。世豈復有完人哉。事非關於隄防。俗轉成於迫隘。予甚病之。屢有飭敎。而銓家不卽對揚。惟以玩愒爲事。一日二日。便作痼弊。良用慨然。今當國有大廢。匝域均歡之時。雖委巷匹夫。擧無不獲之歎。然後方可以導迎祥和。迓續景命。況名係朝藉之流乎。都政注擬。尤異於散政。今此申諭。非出於備例。卿等須體予意。上自正卿。下至庶僚。一一通枳甄敍。無少拘礙。毋使予勤懇之言。又歸於無補。又敎曰。西銓枳望。不若東銓之數多。而雖以官案見之。訓正之望。已通而未經。已通而已經者。近不照擬。有一二人。計其親屬。不啻疏遠。則何必一向枳塞乎。此等人無礙擬望事。分付西銓。至於已經訓副望中尹守儉。向來特敎。何等丁寧。伊後大臣亦有筵奏。汔不甄復。又甚過當。今日政。一體收用事分付。又敎曰。當此曠蕩之政。雖使一人。豈貽向隅之嘆乎。訓鍊正陞資。自是應爲之事。而向因特敎。今番不得備擬。渠輩之沈滯。殊甚矜㦖。今日政。訓鍊正依例差出。待下批。毋論內外堂上窠陞擬事。分付西銓。又敎曰。國有大慶。八域同歡。此時予心之必欲仰慰 慈主。觀於疏決日復一處分筵敎。諸臣庶可知予心。況其人品醇謹。初不干涉。朝家業已照察。近日本家無通藉掖庭之人。收敍之後。何必持疑。前判書金漢耆。知中樞除授。如無見窠。加設啓下。金漢老之不付軍職。亦過矣。申飭吏曹。今日政。使之送西。至於洪守榮事。每欲指一提諭而未果。渠則尤無不敢從宦之處義。而初仕時一番出肅。伊後出六。尙此虛縻不出。如渠庶官。焉敢乃爾。雖使奉朝賀在世。朝家之慰撫。如是其備至。則必當勸令承膺。聞今本家非但零替貧寒。且渠爲人。足堪百里。許畀一麾。榮享奉朝賀祠版。則 慈心之悅豫。爲如何哉。司僕主簿洪守榮。今日政。守令窠備擬。又敎曰。俄以遇慶同慶之意。有若干人親自甄用。而此三人事。每欲一諭。前佐郞金方行。始旣白脫。旋被臺殫。至于今沈坷。渠以名父之子。又無可執之事端。前校理兪漢敬。元無緊切箚着。處分旣示弦韋。而乍竄旋宥。業欲收用。前縣監成鼎鎭。秉筆時樹立。可謂不負其職。作宰後事端。何乃自速重罪乎。追聞委折。不無脫累之道。竝令該曹隨窠無礙調用。又敎曰。式年在近。又當 璿牒奉考之時。判敦寧知敦寧。或老病或在外。幷許遞。前望單子入之。○吏批。以鄭日煥爲三陟府使。李東廸爲金山郡守。鄭亮采爲通川郡守。李素爲全州判官。趙時俊爲戶曹參判。洪秀輔爲右尹。洪守榮爲新溪縣令。尹光孚爲旌善郡守。孫碩周爲漆原縣監。趙亨逵爲盈德縣令。申禹相爲鏡城判官。任時習爲牙山縣監。柳煥星爲玄風縣監。具純爲永興府使。李漢棟爲端川府使。趙岱爲定平府使。尹璋爲熙川郡守。李瀁爲珍島郡守。鄭義誠爲咸安郡守。李琦鉉爲巨濟府使。李宅永爲郭山郡守。柳焵爲定州牧使。洪檍爲伊川府使。金亮材爲淸安郡守。蔡敏恭爲淸河縣監。韓世裕爲恩津縣監。朴晉煥爲泗川縣監。任希澤爲河陽縣監。禹禎圭爲光陽縣監。李東植爲豐川府使。金獜瑞爲龜城府使。李熽爲陽德縣監。尹在復爲鎭海縣監。林蓍喆爲大司諫。李敬一爲靈光郡守。金再郁爲濟州判官。李顯采爲慈仁縣監。宋時淵爲童蒙敎官。鄭東喆爲 獻陵參奉。趙重鎭爲 永禧殿參奉。魚在沼爲 禧陵參奉。林元浩爲 昭寧園守奉官。金復光爲 齊陵參奉。沈公權爲 昭寧園守奉官。柳煥爲典獄參奉。時淵以下。竝初仕也。李䕫爲司諫。兪漢弼爲敦寧參奉。魏光翼爲 安陵參奉。朴東俊爲 純陵參奉。漢弼以下。幷初仕也。金夢華爲掌令。李昌漢爲獻納。李彥祜洪秉益爲正言。金載瓚爲副應敎。李䕫爲承旨。○兵批。以具善復爲知訓鍊。宋應休爲慶州營將。金履煥爲西原營將。李潤春爲江華中軍。李達觀爲忠州營將。李亨默爲全州營將。應休以下。幷新資也。邊鎭城爲釜山僉使。李文喆爲多大浦僉使。李彥邦爲阿耳僉使。尹光億爲惠山僉使。鄭駿采爲訓鍊正。權逴李東善爲宣傳官。李潤瑞洪百海爲武兼。柳煥輔曺命五李偃朴瓊爲部將。陳景文洪成源李明東羅台洽李道馨高達門李應運爲守門將。李顯三爲舊乫坡知權管。李允中爲西水羅權管。金振輝爲小吉號里權管。辛翊寧爲小農權管。金鼎鎬爲大吉號里權管。文虎兼爲大坡兒權管。逴以下。幷初仕也。
정조 6년 · 목
因刑曹罪人吳孫興白占卜金就河安宗玄張漢福等嚴刑草記。幷敎以。除尋常。各別嚴刑。期於得情。又因罪人李壽億嚴刑草記。敎以。箇箇嚴刑。期於得情。又因罪人朴世根朴昌郁李光默金廷周朴墡吳彥邦朴聖樑金奉鎭等嚴刑草記。幷敎以。更加嚴刑期於得情。
정조 6년 · 강
行　宗廟告由祭。
정조 6년 · 목
時至。具冕服出齋殿。入東神門。就版位行四拜禮。仍詣盥洗位。盥洗如儀。陞詣第一　室。三上香。行初獻禮。大祝讀祝文訖。次詣各　室。行禮如儀。降復位。亞獻官領議政徐命善。行亞獻禮。終獻官右議政金熤。行終獻禮幷如儀。仍行飮福禮望燎禮。禮畢還齋室。改具遠遊冠绛紗袍。乘輿出　廟大門外。降輿乘輦入敦化門。至協陽門。降輦乘輿還內。○敎曰。祝史李彥祜安策金寅燮許晊李亮載。事過後拿處。
정조 6년 · 강
召見承旨李在學。金宇鎭于誠正閣。
정조 6년 · 목
予曰。各項竄配罪人。區別各道。以爲抄出。則似無相雜之患矣。在學曰。聖敎誠然矣。
정조 6년 · 강
命放逐鄕里逐放歸田里等罪名。有減等之命後書入事分付。
정조 6년 · 목
敎曰。此後放逐鄕里放歸田里此等罪名。赦典時若有減等之命。後歲抄。依被謫蒙放例。以某罪名蒙放書入事分付。
정조 6년 · 강
命昆陽充軍秩中姓名落漏。間于該曹以入。
정조 6년 · 목
敎曰。慶尙道昆陽充軍秩中末端。守禦別破陣火藥二斤發賣罪姓名落漏。間于該曹以入。
정조 6년 · 목
因齋郞李亮載李彥祜安策金寅燮許晊大祝李太亨。承傳色金壽民等拿處傳旨。竝敎以敎以竝分揀。
정조 6년 · 강
命刑曹擊铮事。閱文案稟處。
정조 6년 · 목
因刑曹良女張召史擊錚草記。敎以。赦典在明。卿其親閱文案。以草記稟處。
정조 6년 · 강
遣承旨詣 宗廟永禧殿景慕宮。奉審摘奸。
정조 6년 · 강
詣 眞殿行禮。
정조 6년 · 목
自內行禮也。○敎曰。 眞殿行禮時。夕後隨時。由仁和門出宮。由萬安門行禮。承旨只坐直承旨來詣。侍衛兵曹摠府入直堂郞。待令軍兵。幷置之。只禁軍排立事分付。
정조 6년 · 강
命歲初新舊番犒饋。以初四日爲之。
정조 6년 · 목
敎曰。歲初新舊番犒饋。當於明日爲之。而朝賀相値。若待禮畢後。將致晚暮。之次三日四日設行。亦多可據之例。犒饋以初四日爲之事。分付各該營門。
정조 6년 · 강
命明日朝賀。晚食後來會。
정조 6년 · 목
敎曰。元朝行朝賀則庭候例不爲之。明日朝賀時刻三嚴。以午正三刻爲之。百官軍兵。皆令晚食後來會。如是下敎。欲除侵曉來會之弊。百官則自政院知委。軍兵則自兵曹知委。切勿早朝待令事分付。挾輦軍。以弘化軍門入直軍中磨鍊。
정조 6년 · 강
命此後正至朝賀日。政院玉堂問安勿爲事分付。
정조 6년 · 목
敎曰。朝賀相値。庭候不爲。雖以政院玉堂言之。政院則旣參先拜。玉堂亦參賀班。不必先爲問安。依庭候例。此後正至朝賀日。政院。玉堂問安勿爲事分付。
정조 6년 · 강
副修撰金履正陳疏辭職。仍請德相等諸賊更鞫正刑。賜批。
정조 6년 · 목
批以。已諭諸批。爾其勿辭察職。
정조 6년 · 강
以趙興鎭爲開城經歷。李魯春爲江華經歷。
정조 6년 · 목
因吏曹佐郞趙興鎭李魯春拿處傳旨。敎以。此等不以銓郞區處。然後長官可以行公。諸臺可以備員。然使之過歲於囹圄。太近迫切。幷分揀放送。趙興鎭開城經歷除授。李魯春江華經歷除授。使之當日謝恩。又敎曰。補外經歷。皆令今日辭朝。
정조 6년 · 목
因囚單子。敎以。適値除夕。禁府刑曹時囚。幷特爲放送。所當發遣承旨擧行。而日勢已晚。自該府該曹放送後草記。
정조 6년 · 목
敎曰。向來疏決時。刑曹文書遺漏。未蒙一視之澤。興陽金興道。任實李漢日。務安柳彥燮。金甲島朴鳳起。三嘉黃重來。晉州李光瑞。蔚山朴文玉放送事。今日內分付。